kaerle etc doen te wetene alle iegenwoirdige ende toecommende
dat wy ontfaen hebben die oitmoedige supplicatie van henrick verstappen
arm schamel man inhoudende hoe dat hy suppliant opten sesten dach van
april anno xvc xliii naer paesschen met zekere geselscap versaemt is
geweest in zekere herberge oft taverne gestaen tot sint jans inden
scrieck binnen onsen lande van brabant alwaer hy suppliant vandt wylen
hendrick van eyssche welcke henrick ziende den suppliant zeyde dese
oft gelycke woerden ghy hebt my eens geworpen niet eenen pot aen
mynen aerm waer doere ick aen mynen arm hebbe moeten draegen
eenen baendoeck dwelcke my coste iiii stuyvers wildy my die wederomme
geven waerop de suppliant antwoirde ick en hebbe u noydt geworpen
dat ghy eenen baendoeck gedragen hebt maer gheeft ghy vier stuivers
int gelage ick salder oick vier geven op dat hem tgeselscap verblye
dwelcke de voers. wylen henrick van yssche hoirende gaff den suppliant
vele injurieuse woerden deur welcke hy suppliant een tange in zyn
hant nam gaende daermede binnen ende buyten den voers. huyse
tot dat hy aen een tafele ginck sitten dwelck die voers. overleden
ziende is byden suppliant gecommen nemende den hecht van zynen messe
in zyn handt injurierende zoe lange zoe meer den suppliant met woerden
maer deur middele van vrouwen wordden zy gescheyden ende mit
dyen is de voers. hendrick buyten den voers. huyse gegaen ende
wederomme commende ghinck sitten by jorissen verstappen brueder vanden
suppliant zeggende totten suppliant geeft nu die vier stuyvers int gelage
ick salder oick vier geven waerop de suppliant antwoirde ick en sal
cruys noch munte geven doet dat ghy wilt dwelcke die voers.
hendrick aenhoirende injurierende wederomme den suppliant als voere doen
seyde jooris verstappen brueder vans. suppliant hendrick ick raide u
dat ghy thuyswaerts gaet want ghy en hebt hier egeen vrienden
ende ghy soudt my oick gram maecken midts den welcken de voers.
hendrick is es byden vierens gegaen malignerende ende den suppliant
ende den suppliant altyts zeer injurierende dwelcke hoorende byden
suppliant zeyde totten voers. hendrick van yssche dese oft gelycke
woerden hendrich willen wy den veede malcanderen quytscelden
ende doot drincken zoe geeft my u handt want ick en sal u
anders nyet geven waerop den selven hendrick antwoirde houdt
daer myn handt maer ich en schelde den veede nyet quyte noch
ich en wils oick nyet doot drincken welcke handt de suppliant met
zynder handt aenveerde ende hoirende dat den voers. hendrich
den veede nyet quytschelden noch doot drincken en wilde heeft
hy suppliant vuyt hitte van bloede met zyn ander handt den voers.
hendrick mit zynen opsteker boven oner zyn schouderen eenen
steecke oft quetsure gegeven in zynen rugge mit welcke steeck
oft quetsure de voers. hendrick vier maenden eenen dach min
gegaen ende gestaen heedt ende hem selven qualick bewaert ende
nyet doen cureren noch willen laten cureren van experte cyurgynen
die hy suppliant zelff tot tween toe hem geschickt ende toegesonden heeft
die hem wel hadden meynen te cureren alsoe dat behoirdt overmidts
dat de voers. wonde nyet dootlick en was alzoe die chyrurgynen
ende geswoeren meesters onser stadt van mechelen verclaert hebben
ende is alzoe de voers. hendrick hebbende de voers. wonde oft
quetsure laeten verrotten ende vervuylen by zynder verzwyentheyt
ende ommargsienheyt ende die gedraegen gaende ende staende achter
straeten vier maenden eenen dach min is upden xxviiien dach van
julio daernae gecommen van levende lyve ter doot ende hoewel
tw tvoers. feyt den suppliant vuyt gront zynder herten leet is ende
dat hy daertoe midts den grooten injurien hem byden voers. wylen
hendrick op geseyt ende geinfereert es geproneceert geweest ende dat
hy oick der partyen geinteresseerde vanden voers. wylen hendrick
gebetert heeft die binnen zynen leven tyt den suppliant omme de passie
onsheeren hem de quetsure ende mesdaet vergeven heeft als dat
blycken mach by instrumenten daeraff zynde biddende zyn vrienden
naer zyn doot gheene wraecke te doene aenden suppliant nyetmin
vreesende rigeur ende stranckheyt van justicien heeft hem zichtent
geabsenteert vuyt onsen lande alwaer hy nimmermeer en soude
dorren commen hanteren oft converseren ende zy dat onse gracie
ende genade hem hierop gedeelt wordde alzoe hy seeght omme
de welcke gemerckt tguut des voers. is zunderlinge dat de voers.
wonde oft quetsure luttel was oft nyet dootlyck hebbene gegaen
ende gestaen vier maenden eene dach min nae die quetsure laten
die vaeren sonder die te bewaeren encle te doen cureren hy ons oitmoedelyck
gebeden heeft soe eest dat wy de zaken voers. overgemerckt
den voernoempden hendrick verstappen suppliant genegen wesende tzynder
voers. bede ende begeerte ende hem willende in dit stuck gracie ende
genade prefereren voer rigeur van justicien hebben inden gevalle als
boven vergeven quytgescolden ende geremitteert vergeven scelden
quyte ende remitteren vuyt sunderlinger gracien mits desen tfeyt
ende manslach boven geroert mitsgaders alle peyne boete ende bruecke
corporelle ende crimminelle daer inne hy ter cause van dyen
mit diesser aencleeft misdaen ende misbruyckt mach hebben jegens
ons ende justicie ende hebben hem als hieraff wedergestelt encle
gerestitueert stellen weder ende restitueren tot zynder goede fame
ende naeme in onser landen van brabant ende allen anderen onsen landen
ende heerlicheden mitgaders tot zynen onverbeurden goeden indyen hy
ennige heeft alsoe hy was voer de toecompste vanden voers. manslach
imponerende hierop een eeuwich zwygen ende silencie onser procureur
generael van brabant ende allen anderen onser rechteren ende officieren
wyen zy zyn satisfactie ende beteringe eerst ende alvoren gedaen
der geinteresseerde partyen indyen die noch nyet gedaen en zy ende
eenige toe staet civilick alleenlick behoudelick dat de voern. suppliant
gehouden wordt tselve feyt jegens ons te beteren oick civilick naer
de gelegentheyt vander misdaet ende faculteyt van zynen goeden ende
onse nieuwe ordonnancie daerop gemaickt ende oick te refonderen ende
betaelen die wettelicke costen van justicien indyen hieromme ennige
gedaen zyn al ter taxatie ende arbiterscepe van onser lieven ende
getrouwen die cancellier ende luyden van onsen raide in brabant die
wy daertoe commiteren den welcken wy bevelen dat voer hen geroepen
dye ghene dyer behoiren geroepen te zyne zy procederen wel ende
deughdelick ter verificatie encle interinemente van desen naer heure
vorme ende inhouden welck interinement hy suppliant gehouden sal
zyn te versuecken in onser voers. raide binnen zesse toecommende
maenden opte verbeurte van te verliesen deffect der selver ende
tot taxatie ende arbitrescepe vander amende civile ende costen
van justicien voers. ende dat gedaen ende de voerseyde amende
civile ende costen van justicien getaxeert ende betaelt zynde
in handen vanden genen van onsen ontfangers dyet behoiren sal
die daeraff gehouden wordt ontfang te maecken rekeninge bewys
ende reliqua te doene tonsen prouffyte mitten anderen penningen
van zynen ontfanck zy onsen drossaet van brabant meyer van
loeven amman van bruessele schoutetten van antwerpen ende
vanden bossche ende allen anderen onsen rechteren ende officieren
iegenwoirdich ende toecommende dyen dat aengaen sal
dat zy den voernoemden suppliant doen laten ende gedoegen
van dese onse gracie remissie ende quytsceldinge ende perdoene
ende van al den inhouden van desen inder vougen ende manieren
voeren verhalt rustelyck ende vredelick genyeten ende gebruycken
sonder hem te doene noch te laten gescyen nu noch in toecommende
tyden aen lyve noch aen goede eenich hinder letssel oft moyenisse
ter contrarien in enniger manieren maer by alsoe zyn lyff
oft eenige van zynen goeden nyet geconfisqueert zynde daeromme
#sy hier$ verantwordt
byden ontfanger vande exploiten
gevangen becommert oft belet waeren dat zy die stellen oft doen
stellen terstont ende sonder vertreck tot geheelder ende volcommender
delivrancie want ons alsoe gelieft ende ten eynde dat dit
goet ende gestadich blyve te eeuwigen dagen zoe hebben wy onser
zegel hieraen doen hangen behoudelicken in anderen zaken ons
recht ende eenyegelick tzyne in allen gegeven in onser stadt van
bruessele inde maent van augusto int jaer ons heeren duysent
vyfhondert vyfenveertich van onser keyserycke txxvie ende
van onsen coninckrycken van castillen ende anderen txxxe aldus
gescreven op de plycke byden keyser in zynen raide ende geteekent
verreycken visa registrata
gecollacionneert ende bevonden accorderende
met zynen originale by my
deruwez